Nos magister Petrus, decanus christianitatis Barri super Albam, Lingonensis diocesis, notum facimus universis presentibus et futuris quod, in nostra presencia propter hoc personaliter constitutus, Symon de Aranteriis, filius quondam Girardi Larrive, recognovit spontaneus coram nobis se dedisse, concessisse et quitavisse in puro vero et perpetuo escambio legitime facto mulieribus religiosis . . abbatisse et conventui de Polengeyo, ordinis cysterciensis, quoddam dimidium jornale terre arabilis situm ut dicitur in finagio Aranteriarum desuper campum Henrici de Mascoillio armigeri et juxta terram arabilem Aurimontis, jam quadam vinea sita ut dicitur au Pommeroel in finagio memorato juxta vineam Viardi dicti Bruley de Aranteriis ex una parte et juxta vineam Aurimontis que dicitur vinea de conventu ex altera. Quam quidem vineam prefate religiose dederunt, concesserunt et quitaverunt dicto Symoni et ejus heredibus sicut ipse Symon pro certo coram nobis affirmavit pro jamdicto dimidio jornali terre per escambium supradictum, de quo dimidio jornali dictus Symon promisit et tenetur fide data corporali et sub obligatione sui et heredum suorum bonorum omnium mobilium et immobilium presencium et futurorum omnimodam portare garanciam dictis abbatisse et conventui perpetuo contra omnes, et quod contra dictum escambium sicut factum per se vel per alium non veniet in futurum. Preterea recognovit dictus Symon coram nobis quod predicte religiose retinuerunt imperpetuum super dicta vinea quatuor denarios censuales quos idem Symon sub obligatione jamdicta promisit et tenetur pro se et suis heredibus ac futuris possessoribus dicte vinee reddere et solvere singulis annis dictis religiosis vel earum mandato apud Aurimontem in festo beatorum Remigii et Germani. In cujus rei testimonium, presentibus litteris sigillum nostrum ad preces dicti Symonis duximus apponendum. Actum anno Domini Mo CCo octuagesimo, mense maio.